
I. CONSIDERAŢII GENERALE

  

Contrar opticii comune şi oarecum simpliste, care se bazează în special pe faptul că acest fenomen a existat din cele mai vechi timpuri, prostituţia nu este nici o meserie, nici un rău necesar. Problemă complexă, dificilă şi extrem de sensibilă, subiect politic puţin atrăgător şi rar abordat, prostituţia reprezintă o formă de excludere socială şi o violare a demnităţii umane ale cărei victime principale sunt femeile. Sub aspectul sănătăţii psihice, mentale şi psihologice, consecinţele prostituţiei sunt nenumărate şi dureroase: morţi, sinucideri, automutilări, maladii acute sau cronice, SIDA şi alte boli transmisibile sexual, avorturi repetate, suferinţă psihică.

De cele mai multe ori fenomenul prostituţiei este tratat cu indiferenţă, fatalism şi judecat după anumite clişee. Se afirmă că prostituatele îşi aleg în mod voluntar această meserie şi, lucru mai grav prin perversitatea sa, se invocă dreptul de a dispune de propriul corp, ignorându-se faptul că practicând prostituţia, femeile dispun într-o foarte mică măsură de propriul lor corp. 

Viziunea, confortabilă şi deculpabilizantă pentru societate, este însă falsă pentru că, pe de o parte, în absenţa proxenetismului, prostituţia poate fi destul de limitată, iar pe de altă parte, în spatele imaginii-clişeu de „comerţ sexual”, există femei care suferă, care sunt exploatate şi faţă de care societatea nu poate rămâne insensibilă.

Atitudinea statelor faţă de fenomenul prostituţiei este departe de a fi unitară. In mod tradiţional, există trei regimuri juridice aplicabile prostituţiei:

· Regimul prohibitiv conform căruia prostituţia, organizarea şi exploatarea sa sunt interzise şi incriminate ca atare. Sistemul prevalează în majoritatea statelor americane, în China şi în ţările din Golful Persic; Suedia s-a apropiat într-o oarecare măsură de acest sistem, hotărând sancţionarea penală a persoanelor care cumpără servicii sexuale.

· Regimul regulamentar implică legalizarea prostituţiei, considerându-se că practicarea ei în case de toleranţă situate în zone special delimitate, supuse unui control permanent din partea autorităţilor competente, este preferabilă oricărei alte forme de prostituţie. Este regimul adoptat de Olanda şi Germania. 

· Regimul aboliţionist nu incriminează prostituatele şi nici clienţii lor, dar incriminează proxenetismul.

Termenul de abolire este oarecum ambiguu: apărut în a doua jumătate a secolului al XIX-lea, el nu viza abolirea prostituţiei, ci a regulilor care guvernau această activitate (închiderea prostituatelor în anumite case, înregistrarea lor în evidenţele poliţiei, ale instituţiilor medicale etc.).

Intrucât regimul aboliţionist acordă o importanţă primordială prevenirii prostituţiei şi reintegrării prostituatelor, se poate afirma că abolirea vizează în aceiaşi măsură şi eliminarea fenomenului prostituţiei. 

Franţa a adoptat sistemul aboliţionist în 1960, odată cu ratificarea, la 28 iulie 1960, a Convenţiei pentru reprimarea traficului de fiinţe umane şi a exploatării prostituării altuia (adoptată de Adunarea Generală a ONU la 2 decembrie 1949). Pe cale de ordonanţe (Ordonanţele nr.60-1245 şi nr.60-1246 din 25 noiembrie 1960), Convenţia a fost foarte rapid transpusă în legislaţia franceză. Odată cu intrarea lor în vigoare şi cu eliminarea fişelor sanitare prevăzute de Legea din 13 aprilie 1946 (denumită Legea „Marthe Richard”), în Franţa, practicarea prostituţiei a devenit o activitate liberă. 


Analiza regimului juridic al prostituţiei feminine (dispoziţii penale, dispoziţii sociale şi dispoziţii fiscale) din câteva ţări europene - Anglia şi Ţara Galilor, Franţa, Germania, Belgia, Spania, Italia, Olanda, Suedia şi Danemarca – a permis evidenţierea următoarelor aspecte :


1. In nici una din aceste ţări, nu constituie infracţiune exercitarea în mod individual a prostituţiei. Sunt însă sancţionate anumite forme ale prostituţiei, şi îndeosebi racolarea (în Spania, Olanda şi Suedia această infracţiune specială nu există).

· Anglia şi Ţara Galilor. Prostituţia nu constituie o infracţiune, dar sunt incriminate manifestările sale vizibile: racolare, publicitate, gestionarea locurilor specializate, încheierea de contracte cu clienţii. 


Majoritatea dispoziţiilor legale referitoare la prostituţia feminină diferă de cele care reglementează prostituţia masculină.

· Franţa. Din 1960, după ratificarea Convenţiei ONU, Franţa aplică în domeniul prostituţiei două principii juridice: dezincriminarea prostituţiei şi sancţionarea proxenetismului.

· Germania. La 1 ianuarie 2002, a intrat în vigoare Legea privind legalizarea prostituţiei. Noua lege permite în mod explicit prostituţia, cu condiţia ca ea să fie practicată în mod voluntar. 

· Belgia. Conform Legii din 21 august 1948 prostituţia nu mai constituie infracţiune. Continuă să fie sancţionate manifestările de prostituţie care aduc atingere ordinii publice, precum şi proxenetismul.

Prin Legea din 13 aprilie 1995, dispoziţiile Codului penal referitoare la prostituţie au fost modificate şi completate cu prevederi privind combaterea traficului cu fiinţe umane şi a pornografiei infantile.

După ce, în septembrie 2001, a fost elaborat un proiect de lege privind combaterea marginalizării sociale a prostituatelor, la începutul acestui an, în Belgia, a fost elaborat un proiect de lege-cadru privind legalizarea prostituţiei. Considerându-se că prostituţia se află la intersecţia marilor axe sociale şi are puncte de convergenţă cu majoritatea problemelor societăţii, urmează ca, după intrarea în vigoare a acestei legi, să fie elaborate şi adoptate şi alte acte normative care să reglementeze condiţiile de muncă, de sănătate, de protecţie socială, precum şi modalităţile eficiente de combatere a traficului cu fiinţe umane şi a criminalităţii organizate. 

· Spania. Din 1978, în Spania, prostituţia nu mai constituie infracţiune. Din 1996, odată cu intrarea în vigoare a noului Cod penal, nici proxenetismul nu mai constituie infracţiune în sine. Sunt incriminate şi sancţionate numai formele agravate de proxenetism. 

· Italia. Vreme îndelungată, în Italia, prostituţia a fost tolerată, deşi, în scopul evitării răspândirii bolilor venerice, Codul penal conţinea dispoziţii referitoare la supravegherea prostituţiei. 

Legea nr.75 din 20 februarie 1958 privind abrogarea reglementării în materie de prostituţie şi combaterea exploatării prostituatelor (cunoscută sub denumirea de Legea Merlin, după numele iniţiatoarei sale) interzice casele de toleranţă şi sancţionează toate formele de proxenetism.

· Olanda. Legea nr.464/28 octombrie 1999 privind eliminarea interzicerii caselor de toleranţă a modificat numeroase dispoziţii legale specifice şi îndeosebi articolele din Codul penal referitoare la prostituţie. Legea a avut drept scop instituirea unui control cât mai riguros al prostituţiei, prevenirea prostituţiei forţate, protejarea minorilor şi îmbunătăţirea statutului prostituatelor.

Intrată în vigoare la 1 octombrie 2000, legea abrogă dispoziţia de incriminare generală a proxenetismului, dar înăspreşte pedepsele aplicabile formelor sale agravate: proxenetismul prin constrângere şi proxenetismul faţă de minori. De asemenea, prin această lege, s-a introdus în Codul comunelor un nou articol, conform căruia consiliul municipal este cel care stabileşte condiţiile de practicare a prostituţiei.

· Suedia. Prostituţia nu constituie infracţiune, dar Codul penal incriminează proxenetismul.

De la 11 ianuarie 1999, data intrării în vigoare a legii privind interzicerea cumpărării de servicii sexuale, clienţii prostituatelor pot fi condamnaţi la şase luni închisoare.

· Danemarca. Danemarca este ţara care a abrogat cel mai recent unele dispoziţii din Codul penal referitoare la sancţionarea exercitării individuale a prostituţiei. Legea nr.141 din 17 martie 1999 privind dezincriminarea (dar nu şi legalizarea) prostituţiei permite practicarea acesteia în mod individual. De asemenea, ea introduce o nouă infracţiune, aceea de cumpărare de servicii sexuale de la persoane sub 18 ani.


2. Cu excepţia Spaniei, Olandei şi Germaniei, ţările examinate incriminează toate formele de proxenetism.

· Anglia şi Ţara Galilor, Belgia, Danemarca, Italia, Suedia şi Franţa sancţionează în mod explicit toate formele de proxenetism: îndemnarea, încurajarea şi înlesnirea prostituţiei, recrutarea de persoane în scopul practicării prostituţiei, traficul de persoane pentru prostituţie, exploatarea unei persoane aflată într-o stare critică, proxenetismul hotelier.

· In Spania, Codul penal sancţionează formele agravate de proxenetism: faţă de un minor, proxenetism exercitat prin abuz de autoritate, prin exploatarea unei persoane aflate într-o situaţie dificilă, prin folosirea violenţei, ameninţării sau a înşelătoriei.

· În Olanda, Legea privind eliminarea interzicerii caselor de toleranţă, intrată în vigoare la 1 octombrie 2000, a abrogat articolul din Codul penal care incrimina proxenetismul în general. In prezent, proxenetismul este legal în măsura în care prostituţia este voluntară. 

· Ca şi în Olanda, în Germania, odată cu intrarea în vigoare a noii legi privind legalizarea prostituţiei, proxenetismul este legal, cu condiţia încheierii, în mod voluntar, de contracte de muncă. Exploatarea sau instigarea la practicarea prostituţiei rămân în continuare incriminate.


3. Suedia este singura ţară în care cumpărarea de servicii sexuale este total interzisă.

· In Suedia, de la 1 ianuarie 1999, data intrării în vigoare a Legii privind interzicerea cumpărării de servicii sexuale, clienţii prostituatelor pot fi condamnaţi la plata unei amenzi sau la 6 luni închisoare.

· Alte două ţări, Danemarca şi Olanda, au adoptat recent dispoziţii privind interzicerea cumpărării de servicii sexuale de la persoane minore. Noua lege daneză privind dezincriminarea prostituţiei stipulează că fapta cumpărării de servicii sexuale de la o persoană minoră constituie infracţiune, fiind pasibilă cu pedeapsa la închisoare de maximum 2 ani. In Olanda, legea din 28 octombrie 1999 sancţionează clienţii prostituatelor cu o vârstă cuprinsă între 16 şi 18 ani, rămânând în vigoare şi dispoziţia anterioară care prevede pedepse pentru clienţii prostituatelor minore cu vârste cuprinse între 12 şi 16 ani. 


· Fără a incrimina fapta cumpărării de servicii sexuale, toate celelalte ţări sancţionează relaţiile sexuale întreţinute cu copii a căror vârstă este inferioară unei limite, care variază între 12 şi 16 ani.

· In Anglia, Legea din 1985 privind infracţiunile sexuale a introdus infracţiunea de „acostare dintr-un vehicul sau de pe un vehicul” care constă în acostarea de persoane, în mod repetat, în scopul cumpărării de servicii sexuale, de către o persoană care se află sau coboară într-un sau dintr-un vehicul. 

· In Franţa, începând din 1998, este incriminat şi turismul sexual; Codul penal sancţionează relaţiile sexuale întreţinute cu minori, în străinătate, de către francezi sau de către persoane rezidente în Franţa.


4. Cu excepţia Olandei şi a Germaniei, în celelalte ţări, absenţa recunoaşterii juridice a profesiei nu permite prostituatelor să beneficieze de un sistem de asigurări sociale complete.

· In general, dispoziţiile penale referitoare la proxenetism interzic prostituatelor să încheie contracte de muncă, obţinând astfel statutul de angajate. In absenţa unei recunoaşteri juridice explicite a profesiei, prostituatele nu pot avea nici statut de lucrătoare independente. In această situaţie, ele au doar posibilitatea de a subscrie la sistemul de asigurări voluntare.

In Anglia, Danemarca, Italia şi Suedia se acordă o protecţie socială minimă tuturor rezidenţilor, indiferent de natura activităţii pe care o desfăşoară.

Casele de asigurări sociale ale lucrătorilor independenţi din Belgia nu pot refuza afilierea prostituatelor. Mai mult decât atât, jurisprudenţa belgiană consideră chelneriţele şi animatoarele din baruri care se prostituează ca fiind salariate.

In Italia, Codul civil prevede nulitatea contractelor care contravin bunelor moravuri.

· In Olanda, prostituatele beneficiază de aceiaşi protecţie socială ca şi salariaţii sau lucrătorii independenţi. 

· In Germania, noua lege permite prostituatelor să participe la sistemul de asigurări sociale. 


 5. Veniturile obţinute prin practicarea prostituţiei sunt impozabile în toate ţările, cu excepţia Spaniei.

· In Spania, prostituţia nu este o activitate supusă impozitării. 

· Recunoaşterea juridică a prostituţiei în Olanda justifică impozitarea veniturilor prostituatelor; regimul fiscal aplicabil diferă în funcţie de statutul pe care îl are persoana în cauză – de salariată sau de lucrătoare independentă. Situaţia este mai mult sau mai puţin similară în Belgia, unde însă, incriminarea proxenetismului constituie un obstacol major pentru declararea de către prostituate, a veniturilor lor.


In Germania, Anglia şi Tara Galilor, Franţa, Danemarca, Italia şi Suedia veniturile prostituatelor sunt impozabile, perceperea de impozite fiind independentă de legalitatea activităţii din care se obţin veniturile.

 

 

II. REGIMUL JURIDIC AL PROSTITUŢIEI FEMININE ÎN UNELE ŢĂRI EUROPENE

A. REGIMUL PENAL


1. Prostituţia

· Anglia şi Ţara Galilor. Prostituţia nu este considerată ca fiind o activitate reprobabilă, cu condiţia ca prostituata să lucreze în mod independent sau să fie proprietara locuinţei în care exercită această profesiune şi să nu tulbure ordinea publică.

Racolarea, însă, constituie infracţiune. Legea din 1959 privind infracţiunile comise în locuri publice sancţionează fapta prostituatei de a racola persoane pe stradă sau într-un loc public. Infracţiunea se pedepseşte cu amendă de la 500 la 1000 lire, după cum este vorba despre o infracţiune primară sau despre o recidivă.

· In Franţa, prostituţia este o activitate liberă, fiind considerată de multă vreme o expresie a libertăţii individuale. Prostituţia constituie însă un delict, în cazul în care, prin practicarea ei se aduce atingere ordinii publice. In această situaţie, sunt prevăzute două tipuri de incriminare: prima (care nu îi este specifică), este fapta calificată de Codul penal ca „exhibiţie sexuală”, făcând parte din categoria infracţiunilor de drept comun de ultraj contra bunelor moravuri. Pentru a fi calificată ca atare, fapta trebuie să întrunească trei elemente constitutive: actul material al „exhibiţiei sexuale”, comiterea lui în 

public (sau într-un loc privat, dar expus privirii altor persoane) şi ofensa voluntară sau din neglijenţă adusă pudorii publice.

Cea de-a doua incriminare specifică o constituie contravenţia de racolare. Codul penal incriminează fapta de a racola, în mod public, o persoană, în scopul întreţinerii de relaţii sexuale şi o sancţionează cu amendă de maximum 10.000 franci, suma fiind dublată în caz de recidivă. 

Prostituatei acuzate de racolare i se pot aplica şi pedepse complementare: interdicţia deţinerii sau portului de armă pe o perioadă de cel puţin 3 ani; confiscarea armelor aflate în proprietate sau la dispoziţia sa; confiscarea obiectelor care au legătură cu racolarea; interdicţia emiterii de cecuri pe o perioadă de cel puţin 3 ani; prestarea unei munci în folosul societăţii pe o perioadă cuprinsă între 20 şi 120 ore.

Cu excepţia cazurilor în care contravenienta plăteşte amenda pe loc sau face dovada insolvabilităţii, se poate aplica pedeapsa închisorii pentru o perioadă de câteva zile şi, în caz de recidivă, pentru o perioadă de maximum 4 luni. 

· Germania. Conform noii legi, practicarea voluntară a prostituţiei este legală, această activitate nemaifiind calificată drept imorală.

Codul penal, precum şi alte texte legale, incriminează anumite forme de prostituţie:

Articolele 184 a şi 184 b din Codul penal sancţionează: 

- practicarea prostituţiei în apropierea şcolilor sau a unor locuri frecventate de minori;

- încălcarea repetată a interdicţiilor locale referitoare la exercitarea prostituţiei în anumite locuri sau momente ale zilei.

Legea privind contravenţiile administrative sancţionează încălcarea interdicţiilor locale referitoare la practicarea prostituţiei, precum şi racolarea de persoane în scopul întreţinerii de relaţii sexuale ocazionale, dacă această faptă este de natură să tulbure ordinea publică (în acest din urmă caz, se poate aplica o amendă de cel mult 1.000 mărci).

· Belgia. Prostituţia nu constituie o infracţiune, dar racolarea este incriminată şi pedepsită de Codul penal cu închisoarea de la 8 zile la 3 luni şi o amendă de la 26 la 50 de franci. Tinându-se seama de aplicabilitatea „sistemului zecimalelor adiţionale”, amenda reală este cuprinsă între 850 şi 16.000 franci belgieni.

Pedeapsa se dublează dacă delictul s-a comis faţă de un minor.

· Spania. Din 1978, conform Legii privind protecţia drepturilor fundamentale ale persoanei, prostituţia nu mai constituie infracţiune. 

Nu mai constituie infracţiune nici fapta racolării, dar anumite comportamente pot cădea sub incidenţa art.185 din Codul penal care sancţionează „actele de exhibiţie obscene practicate în faţa minorilor”.

Italia. Prostituţia nu este calificată ca infracţiune.

Racolarea este, însă, incriminată. Art.5 din Legea Merlin sancţionează persoana, indiferent de sex, care: instigă la acte scandaloase sau inoportune într-un loc public sau accesibil publicului; racolează clienţi în locuri publice, folosind gesturi sau cuvinte obscene.

Sancţiunea penală iniţială (amendă sau închisoare la cel puţin 8 zile) a fost modificată prin Decretul-lege din 30 decembrie 1999 referitor la dezincriminarea infracţiunilor minore. Conform acestui act normativ, racolarea este pasibilă de o sancţiune administrativă pecuniară (deci fără caracter penal) între 30.000 şi 180.000 lire.

· Olanda. Prostituţia nu constituie infracţiune. Codul penal nu conţine nici o prevedere referitoare la infracţiunea de prostituţie.

· Suedia. Nici prostituţia şi nici racolarea nu constituie infracţiuni.

· Danemarca. De la 1 iulie 1999, odată cu intrarea în vigoare a Legii nr.141 privind dezincriminarea prostituţiei, exercitarea individuală a prostituţiei nu mai constituie infracţiune; racolarea continuă să fie sancţionată.

Articolul 233 din Codul penal prevede pedeapsa la închisoare de maximum 1 an pentru orice persoană care „instigă la desfrâu” sau care „are un mod de viaţă susceptibil să dăuneze altei persoane sau să stârnească indignarea publică”. Practic însă, această dispoziţie nu este pusă în aplicare decât în cazuri flagrante.

2. Proxenetismul

· Anglia şi Ţara Galilor. Legea din 1956 privind infracţiunile sexuale sancţionează toate formele de proxenetism. 

Articolul 22 privind instigarea la prostituţie califică drept infracţiuni următoarele fapte: angajarea unei femei, indiferent în ce parte a lumii, pentru a practica prostituţia; incitarea unei femei de a părăsi domiciliul obişnuit din Marea Britanie sau de a părăsi Marea Britanie, în scopul prostituirii. Aceste infracţiuni sunt pasibile cu pedeapsa închisorii la 2 ani.

Articolul 24 incriminează proxenetismul agravat care constă în reţinerea unei femei, împotriva voinţei sale, într-o casă de toleranţă. Pedeapsa este aceiaşi cu cea aplicabilă infracţiunii de instigare la prostituţie.

Articolul 30 condamnă fapta unui bărbat de a trăi din câştiguri obţinute de pe urma prostituirii altei persoane, dacă acţionează în cunoştinţă de cauză. Se mai prevede că, în cazul în care nu poate dovedi contrariul, un bărbat care trăieşte în mod obişnuit cu o prostituată sau care o controlează, dirijează sau influenţează, fiind evident că o ajută, încurajează sau constrânge să se prostitueze, este prezumat că trăieşte din câştiguri obţinute din prostituţie. In virtutea acestei dispoziţii, pot fi puşi sub urmărire penală însoţitorii sau fiii de peste 18 ani ai prostituatelor. Pedeapsa depinde de natura tribunalului care judecă cauza. Aceste infracţiuni sunt judecate, la alegerea acuzatului, de tribunalul de primă instanţă sau de tribunalul de mare instanţă. In primul caz, pedeapsa care poate fi aplicată este închisoarea la 6 luni, iar în cel de-al doilea caz, închisoarea la 7 ani. Dacă judecătorii tribunalului de primă instanţă consideră că acuzatului trebuie să i se aplice o pedeapsă mai mare decât cea pe care ei o pot pronunţa, atunci dosarul respectiv se transferă tribunalului de mare instanţă.

Art.31 califică drept infracţiune fapta unei femei de a controla, dirija sau influenţa o persoană, în scopul de a o ajuta, încuraja sau constrânge la prostituţie. Pedeapsa prevăzută este aceeaşi ca şi pentru infracţiunea precedentă.

Articolele 33–36 din Legea din 1956 incriminează toate formele de proxenetism hotelier: administrarea sau participarea la gestionarea sau conducerea unui local de prostituţie; închirierea unui local pentru practicarea prostituţiei; fapta unui locatar de a permite ca locuinţa sa să fie folosită în scopul practicării prostituţiei. Aceste infracţiuni sunt sancţionate diferit, după cum este vorba despre o condamnare primară sau despre recidivă. Pentru prima condamnare, judecătorul poate pronunţa o amendă de 1.000 lire şi/sau închisoare la 3 luni. In caz de recidivă, amenda poate fi de 2.500 lire, iar durata închisorii de 6 luni.

· Franţa. Proxenetismul face obiectul Capitolului „Atingeri aduse demnităţii persoanei” (art.225-5 la 225-12), din noul Cod penal, intrat în vigoare în martie 1994. 

Codul penal distinge forme simple, agravate şi chiar criminale de proxenetism (în bandă organizată sau exercitat prin acte de barbarie sau tortură); proxeneţii sunt pasibili, după caz, la pedeapsa amenzii de la 1 la 30 milioane de franci şi la închisoare pe o perioadă cuprinsă între 5 ani şi pe viaţă.

Art.225-5 defineşte proxenetismul ca fiind fapta unei persoane de a: ajuta, sprijini sau proteja prostituirea altei persoane; trage foloase sau primi subvenţii de la o persoană care practică prostituţia; îndemna, înlesni sau constrânge la prostituţie sau la continuarea ei. Aceste forme de proxenetism se pedepsesc cu închisoare la 5 ani şi o amendă de 1.000.000 franci.

Conform art.225-6, aceleaşi sancţiuni se aplică următoarelor fapte: de a servi ca intermediar între două persoane, una care practică prostituţia şi cealaltă care exploatează sau remunerează persoana care se prostituează; de a facilita justificarea de către un proxenet a resurselor ilicite; de a nu putea justifica resursele corespunzătoare nivelului său de trai, în condiţiile în care trăieşte cu o persoană prostituată sau întreţine relaţii permanente cu una sau mai multe persoane care practică prostituţia; de a împiedica acţiunile de prevenire, control, asistenţă sau reeducare iniţiate de organismele competente. 

Formele agravate de proxenetism se sancţionează cu pedeapse mai severe: închisoare la 10 ani, însoţită, în anumite circumstanţe, de o perioadă de siguranţă. Art.225-7 califică drept forme agravate: proxenetismul practicat faţă de un minor; faţă de o persoană deosebit de vulnerabilă (datorită vârstei, bolii, infirmităţii, deficienţei fizice sau psihice); faţă de mai multe persoane; faţă de persoane pe care le instigă la practicarea prostituţiei fie în afara teritoriului Republicii, fie la sosirea pe teritoriul Republicii; faţă de un descendent sau o persoană asupra căreia are autoritate. De asemenea, constituie forme agravate: proxenetismul practicat de o persoană care, în virtutea funcţiei pe care o deţine, are obligaţia de a participa la combaterea prostituţiei, la protecţia sănătăţii sau la menţinerea ordinii publice; proxenetismul practicat de o persoană înarmată; proxenetism exercitat prin constrîngere, violenţă sau manopere dolozive; proxenetismul exercitat de mai multe persoane care acţionează în calitate de autori sau complici, fără a fi constituite în bandă organizată; persoanele care difuzează mesaje unui public nedefinit, prin intermediul Internetului sau Minitelului (circumstanţă agravantă introdusă în Codul penal de Legea din 17 iunie 1998 referitoare la prevenirea şi combaterea infracţiunilor sexuale).

Pedeapsa aplicată conform articolului 225-8 pentru proxenetismul practicat în bandă organizată este de 20 de ani închisoare (cu perioadă de siguranţă) şi 20.000.000 franci amendă. Conform articolului 225-9, dacă fapta se comite prin acte de tortură sau barbare, pedeapsa este închisoare pe viaţă (cu perioadă de siguranţă) şi o amendă de 30.000.000 franci. 

Proxenetismul hotelier se pedepseşte, conform articolului 225-10, cu 10 ani închisoare şi amendă de 5.000.000 de franci. 

Tentativele de proxenetism sunt sancţionate cu aceleaşi pedepse ca şi proxenetismul (articolul 225-11).


Şi persoanele juridice pot fi urmărite penal pentru proxenetism. Ele pot fi sancţionate, în afara unei amenzi de cinci ori mai mare decât cea aplicabilă proxenetului persoană fizică, cu pedepsele prevăzute de Codul penal (art.131-39) pentru alte infracţiuni sau delicte: dizolvare, plasare sub supraveghere judiciară, interzicerea exercitării activităţii, închiderea clădirii în care s-au comis faptele incriminate etc.

· Germania. Conform noii legi, proxenetismul – practica folosirii prostituatelor în scopul obţinerii de profituri – devine legal, cu condiţia încheierii de contracte de muncă cu prostituatele. Exploatarea sau instigarea la prostituţie rămân în continuare incriminate. Proprietarul unei case de toleranţă are un drept limitat de angajare, în virtutea căruia el poate stabili doar programul de muncă al persoanele angajate, nu şi alegerea clienţilor sau a serviciilor sexuale ce urmează a fi prestate.

Pentru eliminarea oricărei posibilităţi de presiune sau de exploatare a prostituatelor, legea prevede următoarele:

- în cazul neachitării tarifului stabilit anterior ca plată pentru serviciile prestate, prostituatele se pot adresa justiţiei cu o cerere în revendicare. Revendicarea se poate face numai în nume propriu, fiind interzisă transmiterea acestui drept:

- se interzic orice reclamaţii ulterioare făcute la adresa prostituatelor, referitoare la modul de efectuare a prestaţiei.

In acest sens, legea aduce unele modificări Codului penal. Astfel:

- Articolul 180 a prin care se incrimina încurajarea prostituţiei, sancţionează, conform noii legi, „exploatarea prostituatelor”. Au fost abrogate dispoziţiile referitoare proxenetismul hotelier, menţinându-se însă dispoziţia prin care se incriminează fapta unui proxenet de a menţine prostituatele într-o situaţie de dependenţă personală, economică.

Articolul 180 b prevede pedeapsa închisorii de maximum 5 ani sau amendă pentru proxeneţii care exploatează prin îndemn la practicarea sau continuarea prostituţiei, persoane aflate într-o situaţie dificilă. Paragraful 2 al aceluiaşi articol prevede pedeapsa închisorii de la 6 luni la 10 ani pentru proxenetul care îndeamnă o persoană să se prostitueze sau să continue să se prostitueze, profitând de situaţia dificilă a unei persoane străine aflate pe teritoriul ţării sau atunci când această persoană are sub 21 de ani; în acest din urmă caz se pedepseşte şi tentativa simplă.

- S-a modificat paragraful 2 al articolului 181 a, care, conform noii legi, prevede pedeapsa închisoarii de maximum 3 ani sau amendă, pentru proxenetul care aduce atingere libertăţii personale sau economice a persoanei care se prostituează sau pentru cel care face trafic cu persoane în scopul prostituţiei.

Sunt menţinute dispoziţiile referitoare la sancţionarea proxenetului cu închisoare de la 6 luni la 5 ani, în cazul în care, pentru a trage foloase din prostituirea unei persoane, stabileşte modul de practicare a prostituţiei (loc, moment, durată şi orice alt element specific) sau împiedică persoana în cauză să renunţe la prostituţie. 

Aceleaşi pedepse se aplică şi persoanelor care, în acelaşi mod, îşi folosesc soţul/soţia pentru practicarea prostituţiei. 

Articolul 181 din Codul penal prevede sancţiuni mai severe pentru proxenetismul exercitat prin folosirea forţei şi prin viclenie. Astfel, persoana care prin violenţă, ameninţare sau viclenie, determină o altă persoană să practice prostituţia, persoana care prin viclenie, violenţă, ameninţare sau profitând de situaţia dificilă a altei persoane o racolează în scopul prostituţiei este pedepsită cu închisoare la 10 ani.

In cazurile mai puţin grave, pedeapsa închisorii este cuprinsă între 6 luni şi 5 ani.

· Belgia. Codul penal condamnă proxenetismul în general, prevăzând pedepse mai mari pentru formele agravate de proxenetism: proxenetism prin folosirea de mijloace de constrângere; proxenetism practicat faţă de minori sub 16 ani.

Articolul 380 bis, alin.1 din Codul penal, care incriminează proxenetismul simplu, prevede pedeapsa închisorii de la 1 la 5 ani şi o amendă cuprinsă între 500 franci (16.000 franci) şi 25.000 franci (800.000 franci) pentru: orice persoană care recrutează, înlesneşte, deturnează sau reţine în scopul practicării prostituţiei, o persoană majoră, chiar cu consimţământul acesteia din urmă; orice persoană care are o casă de prostituţie; orice persoană care, în scopul obţinerii unui profit ilicit, vinde, închiriază sau pune la dispoziţie camere sau orice alt local pentru practicarea prostituţiei; orice persoană care exploatează prostituatele.

Alineatul 3 al aceluiaşi articol prevede sancţionarea proxenetismului agravat cu muncă forţată de la 10 la 15 ani şi amendă între 500 franci (16.000 franci) şi 50.000 franci (1.600.000 franci). Constituie forme agravate infracţiunile prevăzute la primul alineat în care autorul: uzează, în mod direct sau indirect, de manopere frauduloase, violenţă, ameninţare sau orice altă formă de constrângere; abuzează de vulnerabilitatea accentuată a unei persoane, datorată situaţiei administrative ilegale sau sărăciei, bolii, infirmităţii sau unei deficienţe fizice sau mentale.

Alineatele 4 şi 5 ale articolului 380 bis prevăd pedepsele aplicabile în cazul în care proxenetismul se practică faţă de minori sub 16 ani. Alin.4 prevede pedeapsa la muncă forţată de la 10 la 15 ani şi o amendă între 1.000 (32.500 franci) şi 100.000 (3.250.000 franci) pentru: orice persoană care angajează, îndeamnă, recrutează sau reţine, direct sau prin intermediar, un minor sub 16 ani, în scopul practicării prostituţiei, chiar cu consimţământul acestuia din urmă; orice persoană care deţine, direct sau prin intermediar, o casă în care minorii practică prostituţia; orice persoană care, în scopul obţinerii de profituri ilicite, vinde, închiriază sau pune la dispoziţia unui minor care se prostituează, camere sau orice alt local; orice persoană care exploatează, indiferent de modalitate, prostituţia unui minor sub 16 ani. 


Alin.5 stipulează faptul că infracţiunile prevăzute la alin.4 se pedepsesc cu muncă forţată de la 15 la 20 de ani şi o amendă între 1.000 şi 100.000 franci, dacă ele sunt comise faţă de un minor sub 10 ani.

· Spania. In capitolul consacrat „delictelor referitoare la prostituţie şi la corupţia minorilor”, Codul penal din 1995, intrat în vigoare la mijlocul anului 1996 şi modificat prin Legea organică nr.11 din 30 noiembrie 1999, nu condamnă proxenetismul în general.

El sancţionează numai formele agravate de proxenetism: orice faptă de instigare la prostituţie a unui minor; fapta de a abuza de o relaţie de superioritate sau de a profita de situaţia de necesitate în care se află o persoană, pentru a o determina să se prostitueze sau a o împiedica să abandoneze prostituţia; fapta de a favoriza imigraţia sau emigraţia altei persoane în scopul exploatării ei prin prostituţie, folosind violenţa, ameninţarea sau viclenia, abuzul de autoritate sau de o situaţie de necesitate. In aceste trei cazuri, pedeapsa maximă este închisoarea la 4 ani plus amendă.

Legea organică nr.4 din 11 ianuarie 2000 privind drepturile şi libertăţile străinilor prevede posibilitatea pe care o au străinii intraţi ilegal pe teritoriul ţării prin intermediul traficanţilor de persoane, şi îndeosebi prin intermediul proxeneţilor, de a nu fi expulzaţi dacă furnizează poliţiei informaţii esenţiale pentru descoperirea reţelelor de traficanţi. Pentru aceşti străini, legea prevede facilităţi legate de reîntoarcerea în ţara de origine sau de integrare în societatea spaniolă. 

· Italia. Legea Merlin incriminează toate formele de proxenetism: deţinere, control, conducere sau exploatare a unei case de toleranţă, participare la funcţionarea unei astfel de case, angajarea sau exploatarea de prostituate, îndemnul la prostituţie etc. Pedeapsa aplicabilă este închisoarea de la 2 la 6 ani şi o amendă cuprinsă între 500.000 şi 20 milioane lire.

Legea prevede dublarea pedepsei în cazul în care infracţiunea se comite prin constrângere, ameninţare, prin abuz de autoritate etc. 

In versiunea iniţială, Legea Merlin prevedea dublarea pedepsei şi în cazul în care victima proxenetului era o persoană minoră. In prezent, această situaţie cade sub incidenţa Legii din 3 august 1998 referitoare la combaterea exploatării prostituţiei, a pornografiei şi a turismului sexual practicat faţă de minori. Această lege a introdus un nou articol în Codul penal (articolul 600 bis), conform căruia, orice persoană care îndeamnă şi încurajează un minor să se prostitueze este pedepsită cu o amendă între 30 şi 300 milioane lire şi închisoare de la 6 la 12 ani. 

· Olanda. Legea nr.464 din 28 octombrie 1999 a abrogat art.250 bis din Codul penal, prin care se care condamna proxenetismul în general. 

Pentru armonizarea dreptului cu practica, Legea 464/1999 a introdus în Codul comunelor un nou articol, conform căruia consiliul municipal este abilitat să emită un decret de stabilire a condiţiilor de practicare a prostituţiei. Comunele sunt cele care trebuie să elibereze autorizaţiile necesare pentru deschiderea şi funcţionarea caselor de toleranţă în care îşi desfăşoară activitatea prostituatele angajate.

Legea a transformat articolul 250 ter din Codul penal în articolul 250 a. Acest articol prevede aceleaşi infracţiuni ca şi art.250 ter, dar nu le mai califică drept infracţiuni de trafic cu fiinţe umane. In plus, articolul modificat incriminează şi pedepseşte cu închisoare de minimum 6 ani următoarele fapte: acceptarea de bani de la o persoană care a fost constrânsă să se prostitueze; acceptarea de bani de la un minor care se prostituează; constrângerea unei persoane de a remite banii câştigaţi prin prostituţie.

Pedeapsa la închisoare de maximum 8 ani este prevăzută pentru fiecare din următoarele trei infracţiuni de proxenetism: infracţiunea este comisă de mai multe persoane; infracţiunea se săvârşeşte faţă de un minor sub 16 ani; actele de violenţă prin care s-a comis infracţiunea au avut drept rezultat lovirea şi rănirea persoanei în cauză. 

Durata pedepsei poate fi mărită la 10 ani în cazul cumulului de circumstanţe agravante (când infracţiunea este rezultatul acţiunii mai multor persoane şi minorul are mai puţin de 16 ani sau au rezultat lovituri şi răni).

· Suedia. Capitolul VI din Codul penal, consacrat infracţiunilor sexuale, conţine numeroase dispoziţii de incriminare a proxenetismului.

Alin.1 al art.8 califică proxenetismul ca fiind fapta de a favoriza şi de a trage foloase din relaţiile sexuale ocazionale întreţinute, contra cost, de o altă persoană. Această infracţiune se pedepseşte cu închisoarea de maximum 4 ani.

Alineatul următor prevede că persoana cu drept de folosinţă asupra unei locuinţe pe care a pus-o la dispoziţia altei persoane, care află că locuinţa este folosită pentru prostituţie, este obligată să depună toate diligenţele pentru ca această situaţie să înceteze. In caz contrar, ea poate fi acuzată de proxenetism.

In ambele cazuri, durata închisorii poate fi de maximum 6 ani. 

· Danemarca. Codul penal sancţionează în mod explicit numeroase forme de proxenetism.

Art.228, alin.1 se referă la proxenetismul simplu. El prevede pedeapsa închisorii de maximum 4 ani pentru cel care: incită o persoană să tragă foloase din practicarea de relaţii sexuale cu alte persoane; pentru a trage foloase proprii, îndeamnă o persoană la prostituţie sau împiedică o prostituată să renunţe la practicarea meseriei; conduce o casă de toleranţă.


Cel de-al doilea alineat al art.228 sancţionează în acelaşi mod orice persoană care îndeamnă sau sprijină o altă persoană sub 21 de ani să se prostitueze, precum şi orice persoană care contribuie la ieşirea de pe teritoriul naţional a unei persoane sub 21 de ani sau care nu este conştientă de scopul deplasării, pentru a practica prostituţia în străinătate. 


Primul alineat al art.229 din Codul penal condamnă persoanele care favorizează prostituţia acţionând ca intermediar sau care exploatează o prostituată, pentru a obţine câştiguri personale. Pedeapsa maximă este închisoarea la 3 ani.


Cel de-al doilea alineat al art.229 sancţionează proxenetismul hotelier cu închisoare de maximum l an. 

3. Cumpărarea de servicii sexuale

· Anglia şi Ţara Galilor. Legea din 1956 privind infracţiunile sexuale incriminează fapta unui bărbat de a întreţine relaţii sexuale cu o minoră sub 16 ani. Pentru ca fapta să nu constituie infracţiune, trebuie întrunite cumulativ următoarele trei condiţii: autorul să aibă cel puţin 24 de ani; să nu fi fost inculpat anterior pentru o infracţiune similară; să fi avut motive rezonabile să creadă că tânăra avea mai mult de 16 ani.

După cum am mai menţionat, Legea din 1985 privind infracţiunile sexuale a introdus infracţiunea de „acostare dintr-un sau de pe un vehicul”, care este sancţionată cu o amendă de 1000 lire.

· Franţa. Dreptul penal francez nu incriminează cumpărarea de servicii sexuale. Se sancţionează fapta întreţinerii de relaţii sexuale cu minori de 15 ani. Delictul este mai sever sancţionat - 19 ani închisoare şi amendă de 1 milion de franci – dacă fapta este comisă contra cost.

Tot în acest sens, poate fi menţionată şi infracţiunea de turism sexual. Introdus în 1998, art.227-27-1 din Codul penal sancţionează relaţiile sexuale întreţinute cu minori, în străinătate, de către francezi sau de către rezidenţi din Franţa.

· Germania. Cumpărarea de servicii sexuale nu constituie infracţiune. Codul penal incriminează întreţinerea de relaţii sexuale cu minori sub 14 ani.

· Belgia. Cumpărarea de servicii sexuale nu este incriminată. Codul penal sancţionează, însă, orice relaţie sexuală întreţinută cu un minor sub 14 ani, chiar cu consimţământul acestuia, infracţiunea fiind calificată drept „viol prin violenţă”.

· Spania. Cumpărarea de servicii sexuale nu constituie o infracţiune. Codul penal incriminează întreţinerea de relaţii sexuale cu minori sub 13 ani.

· Italia. Această faptă constituie infracţiune numai dacă prostituata are sub 16 ani. Articolul 600 bis din Codul penal prevede o amendă de minimum 10 milioane lire sau închisoarea de la 6 luni la 3 ani pentru persoana care întreţine, contra cost sau în schimbul altor avantaje materiale, relaţii sexuale cu un minor între 14 şi 16 ani. Este interzisă întreţinerea de relaţii sexuale cu minori sub 14 ani. 

Pentru combaterea exploatării sexuale, îndeosebi a exploatării sexuale a femeilor, Decretul-lege din 25 iulie 1998 privind imigraţia prevede posibilitatea eliberării unui permis de sejur excepţional persoanelor străine intrate ilegal în Italia cu ajutorul traficanţilor de persoane.

· Olanda. Noul articol 248 b din Codul penal sancţionează clienţii prostituatelor între 16 şi 18 ani, cu o pedeapsă de maximum 4 ani închisoare.


Legea din 28 octombrie 1999 păstrează dispoziţia anterioară referitoare la minorii între 12 şi 16 ani, dar precizează că urmărirea penală poate fi declanşată independent de depunerea unei plângeri.

Indiferent de circumstanţe, este strict interzisă întreţinerea de relaţii sexuale cu minori sub 12 ani.

· Suedia. De la 1 ianuarie 1999, data intrării în vigoare a Legii privind interzicerea cumpărării de servicii sexuale, se aplică următoarea dispoziţie: „Dacă infracţiunea nu face obiectul unei sancţiuni penale prevăzută de Codul penal, persoanei care întreţine, contra cost, o relaţie sexuală ocazională, i se aplică o pedeapsă care poate consta în amendă sau închisoare de cel mult 6 luni, pentru săvârşirea infracţiunii de cumpărare de servicii sexuale”.

Codul penal interzice întreţinerea de relaţii sexuale cu minori sub 15 ani.

In 1999, în vederea aplicării noi legi, poliţiei i-au fost alocate 7 milioane de coroane. Se pare însă, că noua lege nu a condus la reducerea semnificativă a fenomenului de prostituţie, care, în prezent, nu se mai practică în locuri publice, ci în mod clandestin, instrumentele de racolare fiind, în principal, telefonul şi Internetul. 

· Danemarca. Legea 141/1999 califică drept infracţiune fapta unei persoane de a cumpăra servicii sexuale de la o persoană sub 18 ani. Pedeapsa prevăzută este închisoarea de maximum 2 ani.


Codul penal sancţionează întreţinerea de relaţii sexuale cu minori sub 15 ani. 

 

B. REGIMUL SOCIAL

· Anglia şi Ţara Galilor. Prostituatele beneficiază de sistemul naţional de asistenţă medicală, care este gratuit. De asemenea, acestea primesc ajutoare sociale non contributive, a căror atribuire nu depinde de nivelul veniturilor.

· Franţa. In principiu, prostituatele au aceleaşi drepturi pe care le are orice cetăţean francez; nici o lege nu le interzice accesul la drepturile fundamentale. Cu toate acestea, în viaţa de zi cu zi, ele se lovesc de numeroase dificultăţi administrative şi de atitudinea de respingere a societăţii atunci când întreprind demersuri în domeniu asigurărilor sociale.

Recent, întrucât prostituţia constituie un posibil vector de transmitere şi răspândire a SIDA, interesul autorităţilor publice faţă de asistenţa medicală acordată prostituatelor a sporit simţitor. Astfel, de la 1 ianuarie 2000, asigurarea medicală universală asigură asistenţă medicală tuturor cetăţenilor, inclusiv prostituatelor, cu condiţia achitării unei cotizaţii care să reprezinte 8% din venituri, dacă acestea depăşesc 3.600 franci pe lună.

Pentru a beneficia de asigurare socială, prostituatele trebuie să contribuie în mod voluntar la sistemul de asigurări sociale. 

· Germania. Prin recunoaşterea juridică a profesiunii lor, prostituatele au dreptul de a participa la sistemul de asigurări sociale. Existenţa contractelor de angajare este suficientă pentru a permite accesul prostituatelor la sistemul de securitate socială.

· Belgia. Dacă nu sunt angajate, prostituatele pot opta pentru statutul de lucrătoare independente. Casele de asigurare socială ale lucrătorilor independenţi nu pot refuza afilierea acestora, întrucât prostituţia nu este incriminată. Asigurarea socială pentru lucrătorii independenţi nu include plata de indemnizaţii în caz de accidente de muncă, boli profesionale, şomaj sau pentru concediile anuale. Mai mult, asigurările medicale ale lucrătorilor independenţi nu acoperă decât situaţii cu un grad foarte mare de risc. Pentru riscurile care nu sunt acoperite de regimul de protecţie al lucrătorilor independenţi, prostituatele pot subscrie, voluntar, la o asigurare complementară. 

· Spania. Deşi prostituţia nu constituie o infracţiune, ea este considerată ca aparţinând economiei subterane şi în consecinţă, prostituatele nu beneficiază de drepturile acordate populaţiei active, deci nici de asigurări sociale.

· Italia. Deşi prostituţia nu constituie o infracţiune, prevederile articolului 1343 din Codul civil referitoare la nulitatea contractelor care contravin bunelor moravuri constituie un obstacol pentru stabilirea statutului profesional al prostituatelor.

Dacă nu subscriu pentru o asigurare voluntară, prostituatele beneficiază numai de asistenţă din partea serviciului naţional de sănătate, acordată gratuit atât cetăţenilor italieni, cât şi străinilor aflaţi legal în Italia.

· Olanda. În general, prostituatele angajate în cluburi au statut de salariate. Angajatorul este obligat să plătească cotizaţiile sociale patronale şi să perceapă impozite salariale. Prostituatele sunt asigurate pentru şomaj, boli, accidente.

In cazul în care îşi exercită profesiunea în mod independent, prostituatele au acelaşi regim ca şi lucrătorii independenţi.

· Suedia şi Danemarca. Prostituatele beneficiază de majoritatea drepturilor sociale pe care le au toţi rezidenţii: asistenţă medicală gratuită şi pensie de bază.

Intrucât activitatea lor nu este recunoscută juridic, ele nu primesc indemnizaţii zilnice în caz de boală, nu au dreptul la concedii plătite etc.

 

 

A. REGIMUL FISCAL

 

· Anglia şi Ţara Galilor.Administraţia fiscală consideră că veniturile prostituatelor sunt impozabile, dar nu permite nici o reducere a cheltuielilor efectuate de acestea.

· Franţa. In absenţa oricărei dispoziţii legale referitoare la excluderea, directă sau indirectă, a veniturilor obţinute prin prostituţie, din domeniile de activitate supuse impozitării, acestea sunt impozitate. 

Administraţia fiscală şi jurisprudenţa consideră că veniturile obţinute din prostituţie fac parte din categoria beneficiilor necomerciale (BNC), conform articolului 92 din Codul general al impozitelor (baza legală de impozitare a profesiilor liberale, funcţiilor ale căror titulari nu au calitatea de comercianţi şi, în general, „a oricăror ocupaţii, operaţiuni lucrative sau surse de profit care nu intră într-o altă categorie de beneficii sau venituri”).

Serviciile fiscale consideră veniturile obţinute din prostituţie ca făcând parte din categoria salariilor, în situaţia în care dependenţa prostituatei de proxenet este de notorietate şi stabilită în mod clar. 

Taxa pe valoarea adăugată nu se aplică valorii de impozitare a veniturilor prostituatelor.

In ceea ce priveşte proxenetismul, faptul că acesta constituie un delict nu are nici o relevanţă pentru impozitarea veniturilor obţinute de proxeneţi. Veniturile lor intră în categoria beneficiilor industriale şi comerciale (BIC), fiind supuse şi taxei pe valoarea adăugată.

· Germania. Reglementarea generală privind impozitele prevede că faptul generator de impozite este independent de legalitatea activităţii desfăşurate. Şi înainte de intrarea în vigoare a noii legi, veniturile obţinute prin practicarea prostituţiei erau impozitate; ele făceau parte din categoria „venituri diverse”, fiind percepută şi taxa pe valoarea adăugată. Pe baza prezentării de acte justificative, administraţia fiscală accepta deducerea anumitor cheltuieli profesionale (cosmetice, cheltuieli de transport, mici anunţuri, chirii etc.). 

· Belgia.Dacă nu sunt salariate şi înregistrate, prostituatele trebuie să-şi declare veniturile profesionale, ca orice alt lucrător independent. Administraţia fiscală permite reducerea din veniturile declarate, a valorii chiriilor localurilor în care ele desfăşoară această activitate, dacă închirierea se face în scop comercial.

· Spania. Veniturile prostituatelor nu sunt supuse impozitării. In schimb, anumite localuri care folosesc prostituate (saloane de masaj, saune) sunt supuse regimului fiscal aplicabil în conformitate cu statutul lor juridic.

· Italia. Legea nr.573 din 24 decembrie 1993 prevede că veniturile obţinute din desfăşurarea de activităţi ilicite sunt impozabile cu titlu de impozit pe venit sau impozit asupra societăţilor, în măsura în care ele aparţin anumitor categorii (venituri funciare, venituri din investiţii, venituri profesionale, etc). Intrând în categoria veniturilor profesionale, veniturile obţinute prin prostituţie sunt supuse impozitării. 

· Olanda. Regimul fiscal aplicabil veniturilor obţinute prin prostituţie diferă în funcţie de modul de exercitare a acesteia. Persoanele angajate plătesc numai impozitul pe salariu, în timp ce persoanele care exercită această meserie în mod independent plătesc impozitul pe venit şi taxa pe valoarea adăugată.

· Suedia. In măsura în care prostituţia se exercită într-o manieră independentă şi regulată, veniturile obţinute din practicarea ei sunt supuse regimului aplicabil veniturilor provenite din activităţi lucrative desfăşurate în mod independent. Persoanele în cauză plătesc atât impozitul pe venit cât şi taxa pe valoarea adăugată.

In ciuda interzicerii proxenetismului, prostituatele salariate trebuie să plătească impozitul pe salarii. In practică, rare sunt cazurile în care acestea îşi declară veniturile.

· Danemarca. Prostituatele nu plătesc impozite. Schimbarea regimului juridic al prostituţiei nu a adus modificări regimului fiscal aplicabil în materie, întrucât exigibilitatea impozitului nu depinde de caracterul licit al activităţii care constituie sursa de venituri. 

Totuşi, de la intrarea în vigoare a noii legi, persoanele care practică prostituţia pot declara că această activitate este principala lor sursă de venituri şi se pot înscrie în registrul profesiunilor independente.

 

  

III. ASPECTE INTERNAŢIONALE PRIVIND PROSTITUŢIA FEMININĂ

Dezvoltarea alarmantă şi fără precedent a traficului de fiinţe umane practicat în scopul exploatării sexuale, globalizarea prostituţiei (care complică considerabil modul de abordare a acesteia), precum şi înmulţirea permanentă a reţelelor internaţionale de traficanţi de carne vie au condus la creşterea numărului de iniţiative întreprinse pentru combaterea acestui flagel, de către organizaţiile internaţionale, îndeosebi O.N.U., Uniunea Europeană şi Consiliul Europei. 

Desigur, fenomenul traficului de persoane a existat dintotdeauna – traficul european cu femei alimenta odinioară casele de toleranţă închise, dar, în prezent, dimensiunea acestuia s-a modificat substanţial: numărul victimelor în lume depăşeşte 4 milioane, din care, peste 300.000 sunt femei din Europa de Est care se prostituează în ţările Europei Occidentale.

Prostituţia a devenit o organizaţie criminală internaţională gigantică. Reţelele se dezvoltă având la bază interese economice foarte puternice, cu fluxuri financiare imense (fără a se lua în calcul ramificaţiile în industria sexului şi a pornografiei).

In Europa, există un anumit număr de „plăci turnante” care variază în funcţie de filiere. Traficul asiatic tranzitează Moscova, Kiev şi Praga; de la intrarea lor în spaţiul Schengen, Grecia, Italia şi Austria servesc fluxurilor care provin din Orientul Mijlociu şi mai ales din Balcani (Albania şi îndeosebi Kosovo), topografia lor, mulţimea de insule, coastele marine şi munţii facilitând în mare măsură accesul pe teritoriul european.

Libera circulaţie a persoanelor, absenţa controalelor la frontieră în spaţiul Schengen, rapiditatea transporturilor şi noile tehnologii sunt tot atâtea elemente care facilitează acţiunea acestor reţele.

Una din cauzele principale ale traficului de fiinţe umane o constituie dezechilibrul economic dintre statele bogate şi cele sărace, la care se adaugă violenţele sociale şi politice din ţările de origine (războaie şi conflicte etnice, regimuri dictatoriale, încălcarea drepturilor omului), posibilităţile foarte reduse de emigrare legală în ţările Europei Occidentale din ultimii 20 de ani şi nu în ultimul rând, „solicitările” făcute din teritoriile de destinaţie.

Reţelele de proxenetism ignoră frontierele şi profită la maximum de diferenţele de „sensibilitate” ale ţărilor europene faţă de fenomenul prostituţiei, de deosebirile existente în legislaţiile naţionale în domeniu, precum şi de faptul că, în ţările care se confruntă cu un grad înalt de criminalitate, prostituţia nu constituie o prioritate. 

In cadrul Uniunii Europene, asistenţa şi protecţia medicală a prostituatelor, precum şi combaterea reţelelor de proxenetism se interferează cu o serie de elemente esenţiale ale construcţiei europene - imigraţia, libera circulaţie în spaţiul Schengen, acordarea dreptului de azil - elemente care constituie şi vectori de expansiune a prostituţiei internaţionale.

In ultimii ani, prostituţia şi traficul de persoane au constituit subiecte de dezbatere politică activă la nivelul Parlamentului European şi al Comisiei Europene. 

Recent, Parlamentul European a adoptat Rezoluţia legislativă privind propunerea de decizie-cadru a Consiliului referitoare la lupta împotriva traficului de persoane (COM(2000) 854-C5-0042/2001/0024(CNS)) şi Rezoluţia legislativă privind propunerea de decizie-cadru a Consiliului referitoare la lupta împotriva exploatării sexuale a copiilor şi a pedopornografiei (COM(2000) 854-C5-0043/2001-2001/0025(CNS)).

Din documentele legislative ale Comisiei Europene menţionăm: Decizia Comisiei din 22 decembrie 1999 privind maladiile transmisibile (2000/96/CE); Decizia Consiliului din 29 mai 2000 privind lupta împotriva pedopornografiei pe Internet (2000/375/JAI); Rezoluţia privind rolul societăţii civile în căutarea copiilor dispăruţi sau exploataţi sexual (2001/C 283/01). Sunt în stadiul de pregătire: Propunerea de decizie-cadru a Consiliului referitoare la lupta împotriva traficului de persoane (500PC0854(01)), precum şi Propunerea de decizie-cadru a Consiliului privind lupta împotriva exploatării sexuale a copiilor şi a pedopornografiei (500PC0854(02)).

La nivel european, s-au stabilit instrumente operaţionale de cooperare şi programe specifice menite să conducă la mobilizarea ţărilor pentru adoptarea de norme internaţionale obligatorii în domeniu.

Instrumente operaţionale

· Se preconizează crearea şi dezvoltarea unei reţele paneuropene pentru combaterea SIDA şi a maladiilor transmisibile pe cale sexuală în rândul prostituatelor, pornindu-se de la cele două reţele deja existente din 1994: Reţeaua europeană pentru combaterea SIDA şi a bolilor transmisibile pe cale sexuală în rândul prostituatelor (European Network for HIV/STD Prevention in Prostitution - EUROPAP) şi Reţeaua pentru combaterea transnaţională a SIDA şi a bolilor transmisibile pe cale sexuală în rândul prostituatelor migrante din Europa (Transnational AIDS/STD prevention among migrant prostitutes in Europe – (TAMPEP). 

· Ca urmare a intrării în vigoare a Tratatului de la Amsterdam, a reuniunilor de la Tampere (1999) şi de la Santa Maria da Feira (2000), mandatul EUROPOL a fost extins şi la traficul de persoane efectuat în vederea exploatării sexuale, extinderea vizând nu numai prostituţia stricto sensu, ci şi pedofilia şi pornografia infantilă.

· Consiliul European de la Tampere a hotărât crearea EUROJUST (care urmează a fi operational în 2002) organism compus din procurori, magistraţi sau ofiţeri de poliţie detaşaţi din fiecare stat membru, care, pe baza analizelor EUROPOL, are misiunea de a contribui la întărirea coordonării activităţii desfăşurate de autorităţile naţionale însărcinate cu combaterea criminalităţii organizate. 

Programe iniţiate de Comisia Europeană pentru facilitarea cooperării între organismele şi serviciile competente din statele membre.

· Programele Stop (reînnoit pentru perioada 1.01.2001-31.12.2002 prin Decizia Consiliului European din 28 iunie 2001 privind stabilirea celei de-a doua etape a programului de încurajare, schimburi, formare şi cooperare destinat persoanelor însărcinate cu combaterea traficului de fiinţe umane şi a exploatării sexuale a copiilor – Stop II) şi Daphné (creat conform Deciziei nr.293/2000/CE) privesc în mod deosebit traficul cu fiinţe umane şi abuzurile sexuale. Primul vizează îmbunătăţirea cooperării internaţionale în combaterea traficului şi exploatării sexuale a copiilor (în ultimii 4 ani, în cadrul programului au fost folosite 6,5 milioane euro, fiind finanţate 85 de proiecte). Cel de-al doilea, care are ca scop lupta împotriva tuturor formelor de violenţă exercitate asupra copiilor, adolescenţilor şi femeilor, este destinat ţărilor din Europa de Est şi proiectelor transeuropene pentru schimburi de informaţii (în ultimii 3 ani, prin intermediul acestui program au fost finanţate cu 11 milioane de euro, un număr de 150 de proiecte şi 650 de organizaţii nonguvernamentale).

· Grotius II ,program destinat, conform Deciziei Consiliului din 28 iunie 2001 (2001/512/JAI) dezvoltării cooperării şi schimbului de informaţii în domeniul justiţiei.

· Oisin II , creat prin Decizia Consiliului din 28 iunie 2001 de stabilire a celei de-a doua etape a programului de încurajare, schimburi, formare şi cooperare între serviciile represive (2001/513/JAI). 

· Falcone, program destinat favorizării cooperării multidisciplinare în domeniul prevenirii şi combaterii criminalităţii organizate. 

*

 Combaterea crimei organizate, a traficului cu carne vie, a cauzelor care generează exploatarea sau dependenţa economică a prostituatelor necesită o abordare realistă, în cadrul căreia să se facă o distincţie clară între măsurile represive stricte şi eficiente ce trebuie luate împotriva prostituţiei forţate şi a exploatării sexuale, şi măsurile de protecţie socială şi medicală de care trebuie să beneficieze persoanele care practică prostituţia.

